RO Jurnalul Oficial al Uniunii Europene C 391/14

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2017/C 391/09)

Prezenta publicare conferă dreptul de opoziție în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„PATATA DELL’ALTO VITERBESE”

Nr. UE: PGI-IT-01038-AM01 – 5.5.2017

DOP ( ) IGP ( X )

1. Grupul solicitant și interesul legitim

CO.P.VIT Soc. Coop. Agr. Via Rugarella 8 01021 Acquapendente (VT) ITALIA Tel. +39 0763733264 Fax +39 0763731064 E-mail: info@copavit.it

CO.P.VIT Soc. Coop. Agr. este îndreptățit să solicite modificări în conformitate cu articolul 13 alineatul (1) din Decretul nr. 12511 din 14 octombrie 2013 al Ministerului Politicilor Agricole, Alimentare și Forestiere.

2. Statul membru sau țara terță

Italia

3. Rubrica din caietul de sarcini care face obiectul modificării (modificărilor)

— ☐ Denumirea produsului — ☒ Descrierea produsului — ☐ Aria geografică — ☐ Dovada originii — ☒ Metoda de producție — ☒ Legătura — ☐ Etichetarea — ☒ Altele: [Ambalarea]

4. Tipul modificării (modificărilor)

— ☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 — ☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

5. Modificare (modificări)

Descrierea produsului

1. Următoarea teză de la articolul 2 din caietul de sarcini al produsului și de la punctul 3.2 din documentul unic: „Denumirea «Patata dell’Alto Viterbese» este aplicată tuberculului din specia Solanum tuberosum obținut din soiurile Monalisa, Ambra, Agata, Vivaldi, Finka, Marabel, Universa, Chopin, Arizona și Agria, cultivate în zona delimitată descrisă la articolul 3, care prezintă în actul de introducere spre consum următoarele caracteristici:” se modifică după cum urmează: „Denumirea «Patata dell’Alto Viterbese» desemnează tuberculii maturi din specia Solanum tuberosum, din familia solanaceelor, obținuți din tuberculi de sămânță din soiuri de cartofi înscrise în catalogul comun al soiurilor de plante agricole cultivate în aria delimitată indicată la articolul 3, care prezintă, la momentul comercializării, următoarele caracteristici:” Este permisă utilizarea și a altor soiuri înscrise în catalogul comun al soiurilor de plante agricole. Modificarea permite fermierilor să utilizeze soiurile care devin disponibile în fiecare an grație cercetării științifice, cu condiția menținerii caracteristicilor produsului care stau de mulți ani la baza reputației acestuia.

2. Următoarea teză de la articolul 5 din caietul de sarcini al produsului: „În cazul în care se folosesc tuberculi întregi, calibrul trebuie să fie de maximum 55 mm.” se modifică după cum urmează: „În cazul în care se folosesc tuberculi întregi, calibrul trebuie să fie de maximum 65 mm.” A fost majorat cu 10 mm calibrul maxim al tuberculilor de sămânță utilizabili. Această modificare permite o adaptare a caietului de sarcini al produsului la practicile agricole apărute în ultimii ani în acest sector.

3. Următoarea teză de la articolul 5 din caietul de sarcini al produsului: „În lunile septembrie-octombrie, trebuie efectuată o arătură cu o profunzime de cel puțin 30 cm, care permite agenților atmosferici invernali (ploaie, îngheț, zăpadă) să acționeze sfărâmând cei mai mari bulgări de pământ și creând o textură a solului mai potrivită pentru primirea tuberculului de sămânță.” se modifică după cum urmează: „În perioada septembrie-decembrie a anului care precedă anul semănării, trebuie efectuată o arătură sau o scarificare cu o profunzime de cel puțin 30 cm, care permite agenților atmosferici invernali (ploaie, îngheț, zăpadă) să acționeze sfărâmând cei mai mari bulgări de pământ și creând o textură a solului mai potrivită pentru primirea tuberculului de sămânță.” Se introduce posibilitatea efectuării operațiunii de scarificare, indicată în cazul agriculturii ecologice și al altor măsuri de agromediu și climă, operațiune care permite eliminarea hardpanului și evită sărăcirea substanței organice a terenului. A fost extinsă perioada de efectuare a operațiunilor asupra terenului (arat și scarificare), pentru a se răspunde exigențelor de lucrare a terenului legate de variațiile climatice înregistrate în ultimii ani.

4. Următoarea teză de la articolul 5 din caietul de sarcini al produsului: „Cantitatea de sămânță utilizată la hectar este cuprinsă între 1 000 și 1 200 kg în cazul tuberculilor de sămânță secționați și între 1 800 și 3 000 kg în cazul tuberculilor de sămânță întregi.” se modifică după cum urmează: „Cantitatea de sămânță utilizată la hectar este cuprinsă între 800 și 1 200 kg în cazul tuberculilor de sămânță secționați și între 1 500 și 3 000 kg în cazul tuberculilor de sămânță întregi.” Este redus numărul minim de tuberculi de sămânță, atât în cazul celor secționați, cât și în cazul celor întregi, pentru a le permite fermierilor înscriși în sistemul de certificare a IGP „Patata dell’Alto Viterbese” să aplice tehnici agricole noi care permit reducerea cheltuielilor cu plantarea.

5. Următoarea teză de la articolul 5 din caietul de sarcini al produsului: „se permite cultivarea cartofului pe aceeași parcelă de teren după un an de alte culturi.” se modifică după cum urmează: „se permite cultivarea cartofului pe aceeași parcelă de teren după un an de alte culturi care nu aparțin familiei botanice a solanaceelor.” Prin această modificare, se specifică faptul că rotația trebuie efectuată cu alte culturi, care nu aparțin familiei solanaceelor. Această precizare permite un control sporit al paraziților.

6. Următoarea teză a fost eliminată: „Intervenția de dezinfestare a terenului este admisă la momentul semănării în câmp deschis sau localizat, în brazdă.” Practica dezinfestării terenului este inclusă în caietele de sarcini ale produselor în scopul combaterii integrate în regiunea Lazio, deci respectarea acestei practici este deja obligatorie pentru producătorii de „Patata dell’Alto Viterbese”.

7. Următoarea teză de la articolul 5 din caietul de sarcini al produsului: „Este necesară efectuarea unei pliviri la puțin timp după urgența urmată de o mușuroire.” se modifică după cum urmează: „Este necesară efectuarea unei pliviri la puțin timp după urgența urmată de una sau mai multe mușuroiri.” Este prevăzută posibilitatea efectuării mai multor mușuroiri. Modificarea permite o mai bună combatere a ierburilor infestante.

8. Următoarea teză de la articolul 5 din caietul de sarcini al produsului și de la punctul 3.6 din documentul unic: „După o a doua selecție, care poate avea loc manual sau folosind echipamentele corespunzătoare, produsul este scufundat în apă ozonată pentru încetinirea procesului de oxidare.” se modifică după cum urmează: „După o a doua selecție, care se poate efectua manual sau folosind echipamente corespunzătoare, produsul este scufundat în soluții adecvate pentru încetinirea procesului de oxidare.” Ținând seama de evoluțiile tehnologice, modificarea permite ambalatorilor să utilizeze alternative la apa ozonizată pentru a încetini procesul de oxidare a cartofului.

Legătura

9. Următoarea teză de la articolul 6 din caietul de sarcini al produsului și de la punctul 5.1 din documentul unic: „Acestea sunt terenuri acide, cu pH-ul cuprins între 5,0 și 6,5 – la care cartoful se adaptează bine, fiind o cultură care tolerează aciditatea – cu conținut ridicat de potasiu (cuprins între 600-1 000 ppm) și microelemente.” se modifică după cum urmează: „Acestea sunt terenuri între slab acide și slab alcaline, cu pH-ul cuprins între 5,5 și 7,5, la care cartoful se adaptează bine, fiind o cultură care tolerează aciditatea, și cu conținut ridicat de potasiu (cuprins între 600 și 1 300 ppm) și microelemente.” Este vorba despre o adaptare a descrierii caracteristicilor chimice ale terenului, în urma analizelor efectuate asupra terenurilor pentru cultivare ale cultivatorilor de cartofi „Patata dell’Alto Viterbese”. Modificarea nu influențează nici caracteristicile produsului, care rămân neschimbate, nici reputația denumirii, element pe care se bazează legătura produsului cu aria geografică delimitată.

Altele

Ambalarea

10. Următoarele paragrafe de la articolul 8 din caietul de sarcini al produsului și de la punctul 3.6 din documentul unic: „Pentru produsul proaspăt: — ambalaj vert-bag, girsac, pungi și cutii de carton de: 1 kg, 1,5 kg, 2 kg, 2,5 kg, 5 kg; — plase de: 1 kg, 1,5 kg, 2 kg, 2,5 kg; — saci de: 2,5 kg, 3 kg, 4 kg, 5 kg, 10 kg; — cutii de carton de: 5 kg, 10 kg, 12,5 kg, 15 kg, 20 kg, 25 kg; — cutii de lemn de: 12,5 kg, 15 kg, 18 kg, 20 kg, 25 kg; — coș de: 10 kg, 12,5 kg, 15 kg, 20 kg, 25 kg;” „Pentru gama a IV-a: — pungă alimentară de plastic transparentă, sigilată, în atmosferă controlată, de 0,5 kg, 1,0 kg, 2 kg, 5 kg și 10 kg; — pungă alimentară de plastic transparentă, sigilată în vid de 0,5 kg, 1 kg, 1,5 kg, 2 kg, 5 kg, 10 kg; — pungă alimentară de plastic transparentă, sigilată cu produsul scufundat în apă, de 0,5 kg, 1 kg, 2 kg, 5 kg, 10 kg, greutatea fiind cea a produsului scurs.” se înlocuiesc astfel: „Pentru produsul proaspăt: — ambalaj Vertbag, Girsac, pungi și cutii de carton, plasă, sac, ladă de lemn, coș de la 1 kg la 25 kg” „Pentru gama a IV-a: — pungă alimentară de plastic transparentă, sigilată, în atmosferă controlată, de 0,5-10 kg; — pungi alimentare de plastic transparente, sigilate și vidate, de 0,5-10 kg; — pungi alimentare de plastic transparente, sigilate cu produsul scufundat în apă, de 0,5-10 kg, greutatea fiind cea a produsului scurs.” Această modificare vizează gruparea principalelor tipuri de ambalaj, prevăzând orice greutate cuprinsă între 1 kg și 25 kg în cazul produsului proaspăt și între 0,5 kg și 10 kg în cazul gamei a IV-a, pentru a răspunde mai bine exigențelor comerciale.

11. Următoarea teză de la articolul 8 din caietul de sarcini al produsului și de la punctul 3.6 din documentul unic: „Nu este permisă desfacerea produsului în vrac, cu excepția cazului în care fiecare tubercul este etichetat individual în modurile prevăzute de prezentul articol.” se modifică după cum urmează: „Nu este permisă vânzarea produsului în vrac.” Se prevede eliminarea condiției prevăzute pentru vânzarea produsului în vrac, deoarece nu este respectată.

DOCUMENT UNIC

„PATATA DELL’ALTO VITERBESE”

Nr. UE: PGI-IT-01038-AM01 – 5.5.2017

DOP ( ) IGP ( X )

1. Denumirea (denumirile) [a (ale) DOP sau IGP]

„Patata dell’Alto Viterbese”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale, proaspete sau prelucrate.

3.2. Descrierea produsului căruia i se aplică denumirea de la punctul 1

Denumirea „Patata dell’Alto Viterbese” desemnează tuberculii maturi din specia Solanum tuberosum, din familia solanaceelor, obținuți din tuberculi de sămânță din soiuri de cartofi înscrise în catalogul comun al soiurilor de plante agricole cultivate în aria delimitată, care prezintă, la momentul comercializării, următoarele caracteristici:

Fizice:

— formă: ovală sau ovală și alungită uniform;

— calibru: cuprins între 40 și 75 mm;

— coajă: galbenă, netedă;

— pulpă: galbenă;

— partea comestibilă: nu mai puțin de 97 %.

Pentru produsul destinat gamei a IV-a nu sunt prevăzute limite de formă și de calibru. Acest produs se prezintă fără coajă și tăiat conform cerințelor pieței.

Chimice (pentru 100 de grame de parte comestibilă):

— umiditate: cuprinsă între 75 și 85 %;

— amidon: minimum 10 g.

Toleranțe de calitate:

Până la o adâncime de maximum 3 mm, orice defect este considerat superficial și nu este luat în calcul, cu excepția cazului de râie superficială care afectează mai mult de 15 % din suprafața tuberculilor.

În fiecare ambalaj destinat pieței sunt admise, în plus, următoarele toleranțe de calitate:

— defecte exterioare ale tuberculilor: — nematurizați, în bucăți, ofiliți și deformați: 1 % din masă; — verzi: 3 % din masă; — râie superficială: 3 % din masă; — leziuni mecanice: 3 % din masă; — deteriorări cauzate de boli fungice: 2 % din masă;

— defecte interne ale tuberculilor: — pete feruginoase: 3 % din masă; — pete sub coajă: 5 % din masă; — miez sec: 3 % din masă;

— defecte de prelucrare: — urme de pământ: 1 % din masă; — pământ și alte impurități în ambalaj: 0 % din masă.

Toleranțele de calitate nu pot depăși în niciun caz 10 % din masa totală; nu este admisă nicio toleranță privind mirosurile și gusturile străine.

Pentru produsul din gama a IV-a nu sunt acceptate pete pe produsul prelucrat de peste 5 % din masă.

Toleranțe de calibru:

Pentru produsul destinat pieței de produse proaspete, fiecare ambalaj poate conține un procent de 5 % din numărul de tuberculi cu un calibru mai mic sau mai mare decât cel stabilit.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate operațiunile de cultivare a cartofilor „Patata dell’Alto Viterbese” trebuie să se desfășoare în aria geografică de producție delimitată la punctul 4.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Produsul poate fi comercializat direct ca atare sau păstrat în camere frigorifice la întuneric, la temperatura de 5-8 °C și la o umiditate relativă cuprinsă între 88 și 93 %. Tuberculii nu pot rămâne în camere frigorifice mai mult de 9 luni.

Cartofii pot fi supuși unui tratament antigerminare sub formă gazoasă.

Tratamentul gamei a IV-a

Cartofii sunt supuși procesului de spălare cu apă pentru îndepărtarea pământului și a altor eventuale impurități.

Ulterior, sunt supuși cojirii mecanice și fac obiectul unei prime selecții, în timpul căreia sunt eliminați tuberculii ce nu pot fi utilizați în scop alimentar și alte impurități eventuale încă prezente (pietre, diferite materiale vegetale etc.).

Produsul este supus procesului de tăiere sau este prelucrat ca tubercul întreg.

După o a doua selecție, care se poate efectua manual sau folosind echipamentele corespunzătoare, produsul este scufundat în soluții adecvate pentru încetinirea procesului de oxidare.

Ulterior, produsul este cântărit și ambalat în recipiente corespunzătoare pentru alimente.

Ambalarea cartofilor „Patata dell’Alto Viterbese” trebuie să se facă în unul dintre următoarele tipuri de ambalaje:

Pentru produsul proaspăt:

— ambalaj Vertbag, Girsac, pungi și cutii de carton, plasă, sac, ladă de lemn, coș de la 1 kg la 25 kg.

Pentru gama a IV-a:

— ungă alimentară de plastic transparentă, sigilată, în atmosferă controlată, de 0,5-10 kg; pungi alimentare de plastic transparente, sigilate și vidate, de 0,5-10 kg; pungi alimentare de plastic transparente, sigilate cu produsul scufundat în apă, de 0,5-10 kg, greutatea fiind cea a produsului scurs; găleată alimentară de plastic transparentă, sigilată cu produsul scufundat în apă, de 5 kg și 10 kg.

Nu este permisă vânzarea produsului în vrac.

3.6. Norme specifice privind etichetarea produsului la care se referă denumirea înregistrată

Pe lângă simbolul grafic al Uniunii, mențiunile aferente și informațiile care corespund cerințelor legale, eticheta aplicată pe ambalaj poartă inscripția „Patata dell’Alto Viterbese”, urmată de sigla IGP sau de mențiunea „Indicație geografică protejată”. Se interzice adăugarea oricărei informații care nu este prevăzută în mod expres.

4. Delimitarea concisă a ariei geografice

Localitățile aferente ariei IGP sunt situate în Provincia Viterbo, acestea fiind: Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano și Proceno.

5. Legătura cu aria geografică

Aria de producție a cartofilor „Patata dell’Alto Viterbese” IGP este situată în partea cea mai nordică a regiunii Lazio, în provincia Viterbo, cuprinsă între lacul Bolsena, Umbria și Toscana. Teritoriul, situat în zona complexului vulcanic Vulsino, este caracterizat de terenuri de origine vulcanică bogate în potasiu și de o microclimă influențată de lacul Bolsena. Originea vulcanică determină în mod predominant caracteristicile terenurilor din zonă, care prezintă anumite particularități, cum ar fi prezența formațiunilor de lavă și piroclastice, și prezintă o textură nisipoasă-argiloasă cu permeabilitate pronunțată și densitate aparentă scăzută. Acestea sunt terenuri între slab acide și slab alcaline, cu pH-ul cuprins între 5,5 și 7,5, la care cartoful se adaptează bine, fiind o cultură care tolerează aciditatea, și cu conținut ridicat de potasiu (cuprins între 600 și 1 300 ppm) și microelemente.

Condițiile climatice sunt influențate de prezența lacului Bolsena, bazin lacustru impozant, care, datorită acțiunii sale atenuante asupra temperaturii, determină condiții microclimatice deosebit de favorabile pentru cultivarea cartofilor „Patata dell’Alto Viterbese”. Precipitațiile medii din zonă oscilează între 850 și 1 200 mm/an, concentrate în lunile de primăvară și toamnă, în timp ce în perioada verii sunt predominante condițiile de secetă. Temperaturile medii anuale oscilează între 13,5 °C și 15,5 °C. Uniformitatea caracteristicilor pedoclimatice ale zonei este confirmată de Harta fitoclimatică a regiunii Lazio, care clasifică într-o zonă unică aria de producție a IGP „Patata dell’Alto Viterbese”: regiune mesaxerică, tipul termic colinar superior (submontan), tipul de umbrire hiperumid inferior.

Cartoful „Patata dell’Alto Viterbese” este caracterizat de următoarele aspecte:

— culoare intensă a pulpei, exclusiv galbenă;

— culoare uniformă a cojii fără alterări;

— gust intens și plăcut;

— o varietate foarte mare de întrebuințări gastronomice posibile.

Caracteristicile cartofului „Patata dell’Alto Viterbese” IGP sunt determinate de mediul de cultivare (sol, climă, tehnică de cultivare, tipologie de păstrare), rezultând în mod evident legătura dintre cartoful „Patata dell’Alto Viterbese” și aria de producție. Tocmai compoziția chimică, pH-ul, prezența microelementelor și a mineralelor în sol, precum și prezența lacului Bolsena au dus la afirmarea produsului. Într-adevăr, în timpul primăverii (aprilie/mai), atunci când cartoful își începe dezvoltarea vegetativă, temperaturile ariei IGP se situează între 12 și 14,5 °C: sunt temperaturi optime pentru aceste etape fiziologice ale plantei. În timpul verii, temperaturile ariei, datorită influenței lacului Bolsena, tind să crească treptat de la 17 °C până spre aproximativ 24 °C în luna iulie; în această perioadă de timp, cartoful parcurge integral ciclul biologic până la etapa de maturizare. Aceste condiții climatice optime ale zonei (temperatură mai mică de 24 °C) determină o mai bună migrare a glucidelor și a elementelor minerale spre tuberculii plantei. În timpul lunii august, absența precipitațiilor (media anuală este cuprinsă între 800 și 1 200 mm/an), combinată cu temperaturile ridicate (valori maxime de 30 °C), favorizează etapa de maturizare sau de senescență. În plus, condițiile de secetă în etapa de recoltare a produsului determină caracteristicile calitative ale cartofilor „Patata dell’Alto Viterbese”, cum ar fi culoarea uniformă a cojii și aspectul general al tuberculilor (precipitațiile favorizează fenomenele de modificare a cojii, pe care apar pete închise la culoare).

Totalitatea caracteristicilor cartofului „Patata dell’Alto Viterbese”, rezultând din interacțiunea cu mediul, a determinat o reputație susținută de descoperirea unei serii de documente (aviz de însoțire a mărfii, facturi etc.) care certifică și legătura istorică, socială și culturală consolidată instaurată între produs și teritoriu. Încă din anii 1900, prezența cartofului „Patata dell’Alto Viterbese” este atestată de reviste de specialitate, povestiri ale autorilor locali și mărturii cinematografice. În prezent, reputația cartofului „Patata dell’Alto Viterbese” este susținută de numeroase publicații, articole și rețete. Dintre cele mai importante publicații, amintim două, din cadrul Comunità Montana Alta Tuscia Laziale, și anume „L’alta Tuscia nel Piatto” – Guida ai Sapori e ai Saperi dell’Alta Tuscia” (Ghid al Aromelor și Gusturilor din Alta Tuscia) (2008) și „I Prodotti Agroalimentari Tipici Dell’alta Tuscia” (Produsele agroalimentare tipice din Alta Tuscia) (2001), în care denumirii „Patata dell’Alto Viterbese”, citată ca produs tipic al regiunii, îi este dedicată o secțiune specifică, în care sunt descrise caracteristicile gustului, utilizarea și prepararea produsului în rețetele locale. Cartoful „Patata dell’Alto Viterbese” a fost menționat și cu ocazia evenimentului enogastronomic „Golosando tra le Specialità della Comunità Montana Alta Tuscia Laziale”, care a avut loc în Orvieto la 9 octombrie 2004. Cartofului „Patata dell’Alto Viterbese” îi este dedicată o secțiune în ghidul „Tuscia a tavola – ricette, curiosità, prodotti tradizioni gastronomiche della provincia di Viterbo” („Tuscia la masă – rețete, curiozități, produse tradiționale gastronomice din provincia Viterbo”) de Italo Arieti (editura Primaprint în ediția Viterbo VI, 2005). Cartoful „Patata dell’Alto Viterbese” este, de asemenea, menționat ca produs tipic pentru regiunea Lazio într-un articol din revista Informatore Agrario sub titlul „Ma quante belle patate … viaggio in Italia tra le patate di grande tradizione” („Câți cartofi frumoși … călătorind prin Italia în regiunile de mare tradiție în cultura cartofului”) (pp. 22-27, noiembrie-decembrie 2008). În același sens, trebuie semnalată prezența anunțurilor publicitare de pe site-uri internet, care prezintă „Patata dell’Alto Viterbese” drept produs ideal pentru prepararea găluștelor (gnocchi), datorită consistenței sale păstoase. Importanța produsului în alimentația locală se reflectă în tradiția festivalurilor – de la Festivalul Găluștelor, inaugurat în anul 1977 la S. Lorenzo Nuovo, până la Festivalul Cartofilor, care din anul 1985 are loc în Comuna Grotte di Castro – la care localnicii participă activ. Trebuie menționată și activitatea de promovare a produsului „Patata dell’Alto Viterbese” desfășurată de cooperativele agricultorilor locali prin expoziții pomologice cu soiurile cultivate și cele experimentale, care a ajuns la a cincea ediție în anul 2001. Legătura culturală este evidențiată, în plus, și de prezența extinsă a cartofului în numeroase alte rețete tipice din tradiția gastronomică locală, cum ar fi Minestra con „l’orloge” (supă), denumită astfel datorită modului de tăiere a cartofilor, Pasta e patate (paste și cartofi), preparat tipic țărănesc din zona Viterbo, precum și Frittata di patate (omletă de cartofi), preparată fără ouă.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Actuala administrație a lansat procedura națională de opoziție, publicând propunerea de modificare a IGP „Patata dell’Alto Viterbese” în Gazzetta ufficiale della Repubblica Italiana nr. 66 din 20 martie 2017.

Textul consolidat al caietului de sarcini este disponibil la adresa:

http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it), făcând clic pe „Prodotti DOP e IGP” (în partea superioară dreaptă a ecranului), apoi pe „Prodotti DOP, IGP e STG” (pe laterala stângă a ecranului) și apoi pe „Disciplinari di produzione all’esame dell’UE”.

(1) JO L 343, 14.12.2012, p. 1.